runetrust/blame-folketinget-dk huggingface dataset:
Joachim B. Olsen (LA), 2012-04-27:
Skal det forstås sådan, at det tidligere niveau for kontanthjælpen ikke var anstændigt, på trods af at det var et af de højeste niveauer i hele den vestlige verden?
Det synes jeg da er meget interessant.
Men hvad er logikken i, at man først fjerner noget, altså kontanthjælpsloftet osv., der mindsker arbejdsudbuddet og fastholder folk på passiv forsørgelse?
Det er det, som vi alle sammen kæmper imod, nemlig at folk bliver fastholdt på passiv forsørgelse.
Det finansierer man så ved at hæve afgifter og skatter på virksomhederne, så de får dårligere konkurrencevilkår og får sværere ved at ansætte mennesker i Danmark.
Det er da hverken ansvarligt økonomisk eller socialt.
Nadeem Farooq (RV), 2012-04-27:
Jamen det kan godt være, at man i den liberalistiske bog kun ønsker at øge arbejdsudbuddet og øge væksten uden at skele til, om vi også har en nogenlunde retfærdig social omfordeling.
Sådan ser Radikale Venstre og regeringen ikke på det.
Derfor er det vigtigt for os i Radikale Venstre at sørge for, at der på den ene side er balance mellem nogle fornuftige og gode rammevilkår for erhvervslivet, og at vi på den anden side har nogle anstændige vilkår for udsatte borgere, så de kan have nogle ordentlige vilkår for deres daglige livsførelse.
Joachim B. Olsen (LA), 2012-04-27:
Jeg håber, at ordføreren kan forklare mig logikken i det her.
Ordføreren snakker om, at man skal øge arbejdsudbuddet, fordi vi har en demografisk udfordring.
Den er vi alle sammen bekendt med, og det er jeg fuldstændig enig i.
Samtidig siger ordføreren, at vi skal sikre, at virksomhederne har nogle rammevilkår, som gør, at der kommer en efterspørgsel på arbejdskraft.
O.k., så den radikale ordfører sidder i en regering, som fjerner loftet over kontanthjælpen, starthjælpen og 225-timers-reglen, og det mindsker arbejdsudbuddet med 3.000.
Det finansierer man så ved at øge skatter og afgifter på bl.a. virksomhederne med 5 mia. kr., som gør det dyrere at producere og mindsker efterspørgslen på arbejdskraft.
Hvordan hænger det sammen?
Nadeem Farooq (RV), 2012-04-27:
Tak, formand.
For Radikale Venstre er det helt centralt, at vi hjælper flere af vores borgere fra forsørgelse til aktiv deltagelse på arbejdsmarkedet.
Derfor lægger vi nu an til at indføre en præmie, der yderligere skal motivere kontanthjælpsmodtagere ved længerevarende ledighed.
Det sker så i første omgang på forsøgsbasis, og så må vi fremadrettet evaluere resultaterne af indførelsen af den præmie.
Præmien skal ses som en gulerod til de mennesker, der er dømt ude af arbejdsmarkedet.
For Radikale Venstre er en af de værste uligheder i samfundet netop den, at der er for mange mennesker i periferien af eller uden for arbejdsmarkedet.
Arbejdsmarkedet bliver til stadighed en lukket fest for en sluttet skare, og det er ærgerligt, og det er noget, vi skal gøre op med.
Vi skal øge arbejdsudbuddet for at kunne fastholde og udvikle vores samfund i de kommende år.
Derfor er jobpræmien et vigtigt skridt i at forøge arbejdsudbuddet.
Men et større arbejdsudbud gør det ikke alene.
Virksomhederne skal også have et større bud efter de ledige.
Et benhårdt fokus på at nurse om det opsving, som vi formentlig kan se konturerne af lige nu, er derfor helt centralt for at sikre, at virksomhederne inden længe begynder at øge efterspørgslen efter arbejdskraft.
Det er ikke tilstrækkeligt for os, at vi får en jobløs vækst, altså en vækst, hvor vi ikke også ser en parallel forøgelse af beskæftigelsen.
Kun på den måde kan ligningen med udbud og efterspørgsel gå op og dermed betyde størst mulig effekt for vores samfundsøkonomi.
I det lys er jobpræmien et mindre, men ikke desto mindre vitalt skridt, og derfor kan Radikale Venstre meget klart støtte lovforslaget.
Bent Bøgsted (DF), 2012-04-27:
Tak, hr. formand.
Om det her lovforslag kan man jo sige, at det måske er en fortsættelse af det tidligere lovforslag om en forsøgsordning for enlige forsørgere med at komme ud på arbejdsmarkedet.
Det kunne jo godt være, at det her måske skulle være skruet anderledes sammen i forhold til det eksisterende forsøg.
Det ved vi ikke noget om, for vi har ikke rigtig fået nogen oplysninger om det.
I Dansk Folkeparti synes vi, at det kunne være rart at have haft en viden om, hvorvidt det har haft nogen virkning, eller hvordan det står til på det område.
Desuden synes vi, at der er noget, der er uafklaret, bl.a. det, jeg spurgte hr. Leif Lahn Jensen om vedrørende jobpræmien i forbindelse med løntilskud og selvstændig virksomhed.
Det er i hvert fald noget, vi lige vil have spurgt lidt ind til i forbindelse med udvalgsarbejdet.
Jeg er lidt uforstående over for det, for jeg har altid forstået det sådan, at hvis man opretter selvstændig virksomhed som kontanthjælpsmodtager, giver det en masse problemer.
Man kan i hvert fald, så vidt jeg ved, ikke sådan lige få kontanthjælp, når man har selvstændig virksomhed.
Det er muligt, at man kan, men det kan vi få afklaret i forbindelse med udvalgsarbejdet.
Der er også noget andet, som vi undrer os lidt over, for det er en del af finanslovaftalen med Enhedslisten, og så er det lidt mærkværdigt, at hr. Finn Sørensen, socialordfører for Enhedslisten, som også er meget aktiv på arbejdsmarkedsområdet, skriver, at det vist kun er de mennesker, der fodrer Finansministeriets regnemaskine, som tror på, at denne jobpræmie vil få flere i arbejde.
Jeg må sige, at det er lidt mærkværdigt, at regeringen har indgået aftaler med Enhedslisten, som ikke tror på det her.
Det må være, fordi Enhedslisten siger: O.k., vi får så store afgifter på andre områder, at vi kan bruge penge på at hæve kontanthjælpsområdet med starthjælp, så vi kan godt acceptere det her.
Og jeg tror da på, at hr. Finn Sørensen har en del at skulle have sagt på det her område.
Men det må tiden jo vise.
Men altså
, i forbindelse med at indgå en aftale undrer det mig – der har været nogle enkelte Socialdemokrater, der tidligere er gået op og har tordnet imod det, de selv har aftalt.
Og de er stadig væk herinde i Folketinget, i hvert fald et par stykker af dem.
Det kan godt være, at Enhedslisten skal til at overtage den rolle, altså at gå op og tordne imod det, man selv har aftalt, men jeg tror nu, at Enhedslistens ordfører vil gå op og rose det til skyerne, og så kan hr. Finn Sørensens ord stå modsagt af Enhedslistens ordfører på området.
Men i Dansk Folkeparti vil vi vente med at sige noget endeligt, til vi har fået en afklaring på vores spørgsmål i forbindelse med udvalgsarbejdet.
Vi vil ikke udelukke, at det kan være en god ting med en jobpræmie, men vi ville bare gerne lige have haft lidt viden om, hvordan det er gået med den eksisterende ordning med jobpræmie, inden vi skulle tage endelig stilling til det her.
Nadeem Farooq (RV), 2012-04-27:
Derfor søsætter vi også flere initiativer fremadrettet, som opfylder de krav.
Vi sidder og designer en skattereform i øjeblikket.
Vi vil også se på kontanthjælpsreform, og vi vil også se på at øge produktiviteten i samfundet og se på, hvordan vi i det hele taget kan sikre nogle bedre vækstvilkår for virksomhederne.
Men så vil jeg også spørge: Hvor langt vil Liberal Alliance gå for at øge arbejdsudbuddet?
Vil man så helt fjerne kontanthjælpen?
Hvis LA kun har det mål for øje at øge arbejdsudbuddet og ikke har nogen balancer i øvrigt i forhold til de sociale vilkår, hvor langt vil de så gå?
Det vil bare være interessant at høre.
Lotte Rod (RV), 2012-04-27:
Det er jo ikke nogen hemmelighed, at Det Radikale Venstre aldrig ville have indført obligatoriske elevplaner, men nu er der nogle elevplaner.
Der er ikke noget flertal her i Folketinget for at afskaffe elevplanerne, og derfor gør det mig sådan set meget glad, at det lyder, som om debatten har rykket sig, ved at Venstre nu åbner for, at elevplanerne skal være mere fleksible, og at det ikke nødvendigvis skal være for alle elever i alle fag.
Det synes jeg er et stort skridt, hvis vi når derhen, og derfor vil jeg gå meget konstruktivt ind i de diskussioner, vi skal have om elevplanerne.
Karen Ellemann (V), 2012-04-27:
Tak for svaret på mit første spørgsmål.
Jeg vil sige, at jeg faktisk også hører svaret som en tilkendegivelse af, at elevplaner er gode evalueringsredskaber, og at elevplaner er en del af den danske folkeskole, og at man faktisk fra radikal side bakker op om, at der eksisterer elevplaner, og at man er optaget af, at det måske kan gøres på mere fleksibel vis.
Hvis det er tilfældet, tror jeg sådan, set man kan stå at konstatere, at vi er enige, men der må jeg bare sige, at det tror jeg ikke er tilfældet.
Når man ruller tilbage i diskussionerne om indførelsen af elevplanerne og lytter til ordførerens forgænger på området, blev der virkelig massivt protesteret mod indførelse af elevplaner.
Så derfor vil jeg gerne nu have et meget, meget klart svar fra den radikale ordfører: Har vi på den anden side af forhandlingerne stadig væk elevplaner i den danske folkeskole?
Lotte Rod (RV), 2012-04-27:
I Det Radikale Venstre går vi, som jeg også sagde, meget op i at evaluere, og vi synes, at det er vigtigt, at vi hele tiden kigger på, om vi gør det godt nok for vores elever, og hvad der skal til, for at vi kan gøre dem endnu bedre.
Det kan der være mange redskaber til, og jeg anerkender fuldt ud, at elevplanerne kan være et af de redskaber.
For mig handler det her jo ikke så meget om at afskaffe elevplanerne, men om at gøre det mere fleksibelt, og det var lige præcis det, jeg hørte Venstres ordfører sige.
Karen Ellemann (V), 2012-04-27:
Tak for det.
Ordføreren starter med at sige, at nu står man så på talerstolen og skal udsættes for politisk drilleri.
Det har forslagsstilleren afvist, og jeg vil også afvise, at det her skulle være udtryk for politisk drilleri.
Jeg har faktisk en politisk bekymring, for som forligspartner er man jo forpligtet af det forligsstof, der nu engang ligger.
Og det er en kendt sag, at Det Radikale Venstre jo ikke var en del af folkeskoleforliget, men er blevet det, på grund af at man nu er med i regeringen.
Men så er man jo også nødt til at støtte det, der er i forliget.
Og en meget, meget vigtig del af folkeskoleforliget er, at vi har de obligatoriske elevplaner.
Derfor synes jeg, at jeg må give udtryk for politisk bekymring, når man på den her måde faktisk står og siger, at man synes, det er noget fjolleri.
Ordføreren taler meget om, at udviklingen skal ske ude på skolerne, og i den forbindelse vil jeg gerne spørge, om der ikke kan ske udvikling ved brug af en elevplan.
Er det helt utænkeligt, at elevplanen som redskab faktisk medvirker til, at der sker en udvikling både for den enkelte elev og for det enkelte lærerteam i forhold til hele evalueringen af undervisningen og udbyttet af undervisningen?
Lotte Rod (RV), 2012-04-27:
Man kan jo gå til det her med at være blevet en del af forligskredsen på to måder: På den ene side kan man synes, det er træls, at man ikke kan få lov til at støtte det her forslag i dag, men på den anden side kan man også, netop som ordføreren opfordrer til, gå helt seriøst ind i arbejdet med evalueringskulturen, og for mig handler det jo om meget mere end bare det, vi diskuterer i dag.
Der vil Det Radikale Venstre forsøge at spille så stor en rolle, som vi overhovedet kan, og jeg glæder mig til også at få opbakning til det af Liberal Alliance.
Merete Riisager (LA), 2012-04-27:
Først vil jeg gerne kvittere for ordførerens principielle støtte til beslutningsforslaget, og så vil jeg gerne afvise, at der er tale om politisk drilleri.
Det her er et reelt politisk ønske om forandring og mere frihed til skolerne.
Jeg vil gerne spørge ordføreren, om hun som en del af forligskredsen – og i det arbejde, der skal påbegyndes nu – vil arbejde for fuld metodefrihed i den løbende evaluering af eleverne.
Alex Ahrendtsen (DF), 2012-04-27:
Men hvis man ikke er et socialistisk parti, hvorfor fører man så en socialistisk uddannelsespolitik?
Det giver jo ingen mening.
Se dog at komme ind i den borgerlige fold; vi har brug for Liberal Alliance.
Merete Riisager (LA), 2012-04-27:
Jeg kan helt klart afvise, at Liberal Alliance er et socialistisk parti, men jeg kan sige, at friheden på alle niveauer i samfundet og friheden for alle samfundsgrupper er noget, der optager os.
Alex Ahrendtsen (DF), 2012-04-27:
Skulle jeg forstå det sådan, at man også opfatter sig som et socialistisk parti, eller var det bare en generel kommentar?
Mai Henriksen (KF), 2012-04-27:
Jeg kan da også blive lidt fredagskåd og sige, at hvis jeg var SF'er, ville der nok være andre ting end elevplaner, der bekymrede mig.
Men lad nu det ligge.
Jeg vil gerne spørge fru Annette Vilhelmsen om, om ikke SF anerkender, at elevplanerne som redskab godt kan være en fornuftig måde at komme ind at arbejde med elevens udvikling på: Man får sat nogle mål, og man følger systematisk op fra lærernes side, men også fra elevens side.
Det kan være et redskab til en bedre måde at inddrage forældrene på, og man kan den vej rundt få en større forældreopbakning.
Kan SF ikke godt anerkende, at elevplaner ikke kun er af det onde, men at det også har meget at gøre med, hvordan kommunerne har implementeret dem – nu ved jeg, at ordføreren har en stor erfaring med kommuner – og at det derfor ikke nødvendigvis er sådan, at det bureaukratiske monster, som nogle gerne vil gøre det til, er skabt herinde i Folketinget, men at det i høj grad kan være noget, kommunerne selv bygger op?
Annette Vilhelmsen (SF), 2012-04-27:
Nu kunne jeg godt være sådan lidt fredagskåd og sige, at hvis jeg var konservativ, var der måske også andre ting end kongerækken, der bekymrede mig.
Vi kunne måske også omdøbe den til dronningerækken, hvis vi skulle have det hele med.
Vi står absolut ikke for sådan værdirelativisme i SF, overhovedet ikke.
Det, vi debatterer i dag, er, om det skal være obligatorisk eller frivilligt med elevplaner.
Det, vi i SF rigtig gerne vil, er at tale om, hvad det er for en udfordring, folkeskolen står med.
Udfordringen er ikke elevplaner.
Udfordringen er ikke kanon.
Så det største problem er, at folkeskolen ikke får givet eleverne det, de faktisk har krav på, og det, vi som samfund har brug for.
Om det så bliver bedre af en elevplan eller en kongerække, skal jeg sådan set ikke lige her gøre mig til talsmand for, men vi er nødt til at se på, hvad den største udfordring er.
Der har været svigtet.
Der er gået 10 år med en politik, som ikke har gavnet de elever, som vi ser forlade folkeskolen i dag uden grundlæggende færdigheder, og det er det, vi i SF sådan set er optaget af.
Mai Henriksen (KF), 2012-04-27:
Man bliver som konservativ helt bekymret, når det lige pludselig er uvigtigt og unødvendigt at lære kongerækken.
Det kunne jo lyde – det kan godt være, at jeg tager helt fejl – som om det nu er fuldstændig op til den enkelte skole og den enkelte lærer selv at bestemme, hvad man vil give af undervisning til eleverne.
Om de lærer kongerækken, kan nu være helt ligegyldigt.
For det, der netop er pointen med en dansk- og historiekanon, er, at vi politisk har sagt, at der altså er nogle begivenheder og nogle forfattere, som er så vigtige, at dem ønsker vi at alle skoleelever skal lære at kende.
Man kan se det hele gå op i sådan en værdirelativisme, hvor det hele er lige godt eller lige skidt, og så kan det i øvrigt være lige meget.
Lotte Rod (RV), 2012-04-27:
Jeg vil igen sige, at man jo kan have to tilgange til det politiske.
Jeg synes faktisk, det har været en rigtig god debat, fordi der kom de her meldinger fra Venstres ordfører om, at man gerne vil være med til at gøre systemet mere fleksibelt, og at det ikke nødvendigvis er noget, der skal være for alle elever i alle fag og hvert år.
Så jeg synes da allerede, vi er kommet et skridt i den rigtige retning, og på den måde er det måske ikke helt så skidt, at vi har den her debat.
Christian Langballe (DF), 2012-04-27:
Jamen ordføreren for Det Radikale Venstre tilkendegiver jo blot, at man i virkeligheden er imod evalueringskulturen, og at man er imod elevplanerne, men at man så alligevel er gået med til det.
Og der vil jeg i forhold til det med rangordningen og alt muligt andet sige, at man jo faktisk gør de børn en tjeneste ved at lave de elevplaner, for så ved de, hvor de står, og så ved forældrene, hvor børnene står.
Jeg synes, det er et klart fremskridt i forhold til den 1968'er-, 1970'er-kultur, som jeg er vokset op med, hvor det dalrede derudad.
Lotte Rod (RV), 2012-04-27:
Jeg skal ikke udtale mig om, hvad Liberal Alliance måtte mene.
Det, jeg som radikal er rigtig optaget af, når vi diskuterer evalueringskultur, er, at jeg gerne vil være med til at præge debatten hen i retning af, at når vi taler evaluering, så vil formålet være, at vi skal evaluere, hvordan det går med vores elever, med henblik på at vi skal gøre vores elever dygtigere, og at vi hele tiden bruger evalueringen som et internt pædagogisk redskab frem for et redskab til at rangordne og til at afrapportere.
Det er sådan set den principielle debat, som jeg gerne vil sætte gang i, og det er også derfor, jeg godt kan leve med, at jeg i dag skal stå her og blive drillet lidt med, at jeg jo ikke kan støtte det forslag, der er.
Men jeg siger: Lad os tage en større principiel diskussion omkring evalueringskulturen.
For hvis vi virkelig vil udvikle vores skoler, skal det jo være noget, der sker ude på skolerne, og ikke så meget ved det, vi faktisk foreslår herinde.
Christian Langballe (DF), 2012-04-27:
Jeg har et spørgsmål til den radikale ordfører – og her vil jeg sige, at jeg i øvrigt kan tilslutte mig hr. Alex Ahrendtsens udtryk Christianialiberalisme – og det er: Hvad er egentlig forskellen mellem Det Radikale Venstre og Liberal Alliance, hvad angår værdipolitikken og skolepolitikken?
For jeg synes egentlig, man må sige, at der jo bare er blevet givet los med hensyn til friheden; den skal gælde, og der skal ikke stilles nogen krav.
Vil man også afskaffe eksamener på 8. og 9. skoletrin, for det skal folk derude selv finde ud af, det skal man i skolerne selv finde ud af?
Hvad er meningen?
Lotte Rod (RV), 2012-04-27:
I Det Radikale Venstre vil vi gerne være med til at give skolerne større frihed, men vi anerkender samtidig, at der ikke er flertal for at afskaffe elevplanerne.
Til gengæld begynder der at tegne sig et flertal for, at vi kan lave elevplanerne mere fleksible.
Det synes jeg er et skridt i den rigtige retning, og det vil jeg gå meget konstruktivt ind i.
Mai Henriksen (KF), 2012-04-27:
Jamen ordføreren hører ikke en konservativ sige, at vi ikke gerne vil være med til at kigge på, hvordan man udvikler elevplanerne, og vi kan sagtens lægge noget mere fleksibilitet ind.
Det, vi jo er interesserede i, er, at man får det bedst mulige værktøj ude på skolerne.
Men det er jo noget helt andet, når den radikale ordfører står og siger, at indholdsmæssigt ligger ordføreren på linje med Liberal Alliance, og dermed siger, at hun helt vil afskaffe elevplanerne, for det er jo ikke at ville moderere og udvikle det bedst mulige værktøj osv. Med en afskaffelse har man sagt, at man ikke ønsker den her systematiske opfølgning, og det synes jeg er rigtig, rigtig ærgerligt.
Og jeg bliver meget, meget bekymret som forligspart.
Lotte Rod (RV), 2012-04-27:
Nu kan jeg høre, at De Konservative er meget optaget af, hvordan det bliver gjort ude i kommunerne.
Det viser jo noget om, at i det arbejde, man laver med dem ude lokalt, synes man, at det kan være meget godt måske at gøre tingene lidt mere fleksible.
Derfor synes jeg, at det er godt, at der er den mulighed for kommunerne, og det synes jeg da er noget af det, som vi skal tage med ind i de videre diskussioner.
Merete Riisager (LA), 2012-04-27:
[Lydudfald]
... lige at kreditere ordføreren for det blomstrende sprogbrug.
For det er jo lige præcis sådan, at vi i Liberal Alliance ikke kun kæmper for, at der er frihed på de bonede gulve, men også for de mennesker, der er udsatte, og alle dem, der er midtimellem, bl.a. skolelærerne.
Så det ville jeg bare gerne lige kreditere ordføreren for.
Mai Henriksen (KF), 2012-04-27:
Jeg vil sige, at som forligspartner bliver jeg altså også dybt, dybt bekymret over at høre ordførerens tale, for det, ordføreren siger, er jo: Vi stemmer ikke for det her forslag, men vi er fuldstændig enige med Liberal Alliance i alt, hvad de siger om at afskaffe elevplanerne.
Så det er den politiske holdning, jeg er bekymret for, også når vi skal til at forhandle om det her senere hen.
Man kan sige meget, men det er jo radikalt hjerteblod at få afskaffet de her elevplaner.
Jeg bliver nødt til at spørge ordføreren: Hvem er det, der laver det her bureaukrati, når det er sådan, at det bliver besværligt?
Det er jo ikke Folketinget, det er kommunerne selv, som beslutter sig for at gøre det til et stort monster og besværliggøre det i stedet for at bruge redskabet, som det egentlig var tiltænkt, altså lave en form for systematisk opfølgning eller en indgang til, at læreren sammen med eleven, sammen med forældrene kan finde ud af, hvordan eleven skal rykke sig, altså bruge det som et redskab i skole-hjem-samtaler, hvor man kan få forældrene på banen – noget, som familie og skole råber på i de her år, de råber på at få forældrene til at committe sig mere.
Elevplaner er jo et helt centralt værktøj til det, så jeg bliver rigtig, rigtig bekymret og rigtig, rigtig ked af at høre, hvordan den radikale ordfører stemmer, mens hun altså har en diametral modsat opfattelse end den, hendes stemme viser.
Karen Ellemann (V), 2012-04-27:
Tak, hr. formand.
Det er helt korrekt citeret, hvad jeg udtalte tilbage i 2011 om udfordringsretten generelt, for her har vi jo helt konkrete eksempler fra en række kommuner, som sidder og arbejder med lovgivningen, og som dermed også kan sætte fingeren på, hvor det kan forenkles.
Jeg synes, at det er for tidligt at stå og sige, at det lige præcis er her og her, vi forenkler det, fordi vi faktisk har – og det har jo også været fremme – mere end 50 kommuner, som lige aktuelt nu og her har forsøg med, hvordan de arbejder med elevplanerne på en mere fleksibel måde.
Det er en viden, som ministeriet indsamler, og det er jo også det, som jeg forventer vil indgå i ministerens udspil til reformen af folkeskolen, når vi ser på de konkrete elementer.
Som sagt kigger jeg meget gerne åbent på dem, men jeg mener ikke, at vi skal afskaffe elevplanerne.
Merete Riisager (LA), 2012-04-27:
Tak til Venstres ordfører for åbningen over for at revidere loven om elevplanerne.
Det vil sige, at hvis der var rigtig mange, der bad om at få det ændret, så skulle man se på at få det ændret.
Det synes jeg er meget positivt, og jeg kunne godt tænke mig at få uddybet, præcis hvad det er, man ønsker at ændre.